Aprill 2012

Aprill 2012, kroonika

2012. aasta aprill algas pühapäeval ja lõppes 30 ööpäeva pärast esmaspäeval.

1. aprill

 Birmas toimusid parlamendi järelvalimised, millega täideti 45 parlamendikohta. Esimest korda sõjaväelise valitsuse võimu all osales valimistel Nobeli rahuauhinna laureaat ja poliitilise opositsiooni juht Aung San Suu Kyi, kes osutus ka parlamenti valituks.
 Malis vallutasid tuareegi mässulisi ühendava organisatsiooni Azawadi Vabastamise Rahvuslik Liikumine võitlejad Mali valitsusvägedelt ajaloolise Tombouctou linna, saavutades sellega kontrolli kõigi riigi põhjaosas asuvate suuremate asustatud punktide üle.
 San Marinos astusid ametisse kaptenregendid Italo Righi ja Maurizio Rattini.
 Serbia põhjaosas Novi Sadi linna ööklubis Contrast puhkes öösel kella 2 ajal elektrilühise tõttu tulekahju. Põlengu ajal viibis klubis hinnanguliselt üle 300 inimese, kellest enamikul õnnestus klubist lahkuda. Kuus inimest hukkus.
 Suurbritannia ajaleht The Sunday Telegraph avalikustas, et Briti julgeolekuteenistus MI5 suutis ära hoida tšetšeeni iseseisvuslase Ahmad Zakajevi mõrvakatse. Oletatakse, et Zakajevi mõrva tellis Tšetšeenia president Ramzan Kadõrov.
 Suurbritannias tõusis lennureisijatelt võetav maks 8 protsenti, mis tähendas lühimaalendude puhul hinnatõusu umbes 1 Suurbritannia naelsterling reisija kohta ja kauglendude puhul hinnatõusu keskmiselt 7 naelsterlingi reisija kohta.
 Türgis İstanbulis algasid rahvusvahelised läbirääkimised Süüria kriisi lahendamiseks, millel osalesid enam kui 70 riigi välisministrid.
 Eestis tõusis vanaduspension. Keskmine vanaduspension suurenes 305 eurolt kuus 318 euroni kuus.

2. aprill

 Ameerika Ühendriikides Washingtonis kohtusid Ameerika Ühendriikide president Barack Obama, Mehhiko president Felipe Calderón ja Kanada peaminister Stephen Harper. Kohtumise kesksed teemad olid võitlus uimastikaubanduse vastu ja kaubandusbarjääride kaotamine.
 Ameerika Ühendriikide California osariigis Oaklandis avas 43-aastane One L Goh Oikose Ülikooli kampuses tule. Kohapeal hukkus viis ja hiljem haiglas suri veel kaks inimest. Veel kolm inimest vajas haiglaravi. Tulistaja tabati elusalt hiljem samal päeval lähedalasuvas Alameda linnas.
 Argentinas ja Suurbritannias meenutati mitmesuguste üritustega 30 aasta möödumist Falklandi sõja algusest.
 Etioopia pealinnas Addis Abebas algasid Aafrika Liidu vahendatud läbirääkimised Sudaani ja Lõuna-Sudaani esindajate vahel kahe riigi piiril asuva vaidlusaluse naftarikka piirkonna kuuluvuse üle.
 Lääne-Aafrika Riikide Majandusühendus kehtestas Mali vastu diplomaatilised ja majandussanktsioonid, sest sõjaväehunta ei olnud täitnud nõudmist 2. aprilliks võim tsiviilvalitsusele üle anda.
 Pakistani kohus mõistis Usāmah ibn Lādini kolm naist ja kaks vanemat tütart riigis illegaalselt elamise eest 45 päevaks vangi ja määras igaühele neist 10 000 Pakistani ruupiat trahvi.
 Senegalis vannutati ametisse president Macky Sall.
 Türgis İstanbuli Beşiktaşi linnaosas leiti Swissôteli ketti kuuluvasse hotelli jäetud pakist pomm. Politseil õnnestus lõhkekeha enne plahvatuse toimumist kahjutuks teha. Hiljem samal päeval toimus plahvatus Gaziosmanpaşa linnaosa valitsuse hoones, kus kaks inimest sai vigastada.
 Ukraina võimud lubasid haiglaravi vajava riigi ekspeaministri, Harkivi kinnipidamisasutuses karistust kandva Julija Tõmošenko vanglast ravile raudteehaiglasse.
 Ungari president Pál Schmitt teatas oma tagasiastumisest. Schmitti tagasiastumist hakati nõudma pärast seda kui temalt võeti seoses plagiaadisüüdistusega 20 aastat tagasi kaitstud doktorikraad. Presidendi kohuseid asus täitma parlamendi esimees László Kövér.
 Venemaal Tjumeni lähistel kukkus kohaliku aja järgi kella 5.35 paiku alla Surguti teel olnud ja lennufirmale UTair kuulunud ATR-72 tüüpi reisilennuk. Lennuõnnetuses hukkus kohe 31 inimest, teiste seas ka kõik meeskonnaliikmed. 12 eluga pääsenud inimest toimetati haiglaravile, neist 1 suri haiglas. Sama reisilennuk kuulus varem firmale Aero Airlines ja teenindas Tallinna–Helsingi lennuliini.
 Venemaa president Dmitri Medvedev esitas Saratovi oblasti senise kuberneri Valeri Radajevi kandidatuuri uueks ametiajaks kuberneri ametikohale.
 Venemaa riiklik energiaettevõte Inter RAO lõpetas oma Transnistrias asuvast elektrijaamast elektrienergia tarnimise Moldovale, sest Moldova võimud jätsid kinnitamata uue energia ostu-müügilepingu ja eelmine leping oli aegunud 1. aprillil 2012.
 Eesti president Toomas Hendrik Ilves alustas kolmepäevast visiiti Iirimaa pealinnas Dublinis, kus kohtus Iirimaa presidendi Michael D. Higginsi ja peaministri Enda Kennyga ning esines küberjulgeolekualasel konverentsil ettekandega.
 Eestis valis Vaivara vallavolikogu oma uueks esimeheks senise vallavanema, Keskerakonna liikme Veikko Luhalaiu.

3. aprill

 Abhaasias toimus parlamendi uue koosseisu esimene istung, kus parlamendi esimeheks valiti Valeri Bganba.
 Ameerika Ühendriikide Wisconsini ja Marylandi osariigis ning Columbia ringkonnas toimusid 2012. aasta presidendivalimiste eelvalimised, kus osalesid Vabariikliku Partei presidendikandidaadiks pürgivad poliitikud. Kõigis kolmes haldusüksuses võitis valimised Mitt Romney.
 Euroopa Komisjon keelas kõigil Liibüa lennufirmadel ja Venezuela lennufirmal Conviasa vähemalt novembrini Euroopa Liidu õhuruumi kasutamise, sest firmade lennukipark ei vasta Euroopa Komisjoni kehtestatud lennuohutusnõuetele. Uued piirangud kehtestati üleüldise lennufirmade musta nimekirja uuendamise tulemusel.
 Kambodžas kohtunud Kagu-Aasia Maade Assotsiatsiooni juhid tegid ettepaneku tühistada Birma suhtes kehtivad rahvusvahelised majandussanktsioonid.
 Mali sõjaväehunta teatas, et kaalub kukutatud ekspresidendile Amadou Toumani Touréle süüdistuste esitamist riigireetmises ja riigi rahaliste vahendite väärkasutuses. Ühtlasi kutsus hunta 5. aprilliks kokku rahvusliku nõupidamise, kuhu on oodatud poliitiliste parteide ja kodanikuühiskonna esindajad.
 Mauritaania pealinnas Nouakchottis toimusid opositsiooni korraldatud tuhandete osavõtjatega meeleavaldused, millel nõuti president Mohamed Ould Abdel Azizi tagasiastumist.
 Senegali president nimetas riigi uueks peaministriks Abdoul Mbaye, kes tegi oma valitsuskabineti koosseisu teatavaks järgmisel päeval, 4. aprillil. Uue valitsuse turismi- ja kultuuriministriks sai tuntud muusik Youssou N'Dour.
 Türgi peaminister Recep Tayyip Erdoğan süüdistas avalikult ÜRO Julgeolekunõukogu Süüria elanikkonna rõhumisele kaasa aitamises, sest Julgeolekunõukogu ei ole suutnud jõuda ühisele seisukohale Süüria suhtes.
 Türgi pealinnas Ankaras algas kohtuprotsess 1980. aasta riigipöörde kahe elusoleva juhi, kindralite Kenan Evreni ja Tahsin Şahinkaya üle. Kumbki mees halvale tervisele viidates kohtusse ei ilmunud. Evren on 94- ja Şahinkaya 86-aastane.
 Ukraina kirikujuhid eesotsas Kiievi patriarhi Filareti ja Ukraina Kreekakatoliku Kiriku pea, Kiievi-Galiitsia peapiiskopi Svjatoslav Ševtšukiga saatsid president Viktor Janukovõtšile pöördumise, milles palusid vabastada vanglast riigi ekspeaminister Julija Tõmošenko. 
 Venemaa president Dmitri Medvedev esitas Omski oblasti kuberneri ametikohale Viktor Nazarovi kandidatuuri.
 Venemaal Moskva lõunaosas Katšalovski turul süttis kohaliku aja järgi kell 4.50 põlema kahekorruseline laohoone, kus elasid ka mitmed immigrantidest müüjad. Tulekahju kustutamiseks kulus kolm tundi, põlengus hukkus vähemalt 17 inimest.
 Eesti suursaadik Afganistanis Väino Reinart andis Afganistani presidendile Ḩāmid Karzayle üle oma volikirjad.
 Eesti kindralmajor Neeme Väli valiti NATO sõjalise komitee istungil NATO rahvusvahelise sõjalise staabi ülema esimese asetäitja ning poliitika ja planeerimise osakonna direktori ametikohale.
 Eesti Juristide Liit avas koostöös Justiitsministeeriumiga Tallinnas inimestele kaks korda nädalas tasuta esmast õigusabi pakkuva õigusbüroo, mis kannab Õigusapteegi nime.

4. aprill

 Ameerika Ühendriikide internetifirma Yahoo teatas kavast vähendada oma personali 14 protsenti ehk koondada 2000 töökohta. Personalikärbetelt loodetakse kokkuhoidu 375 miljonit USA dollarit aastas.
 Kreeka pealinna Ateena Syntágma väljakul parlamendihoone ees sooritas avaliku enesetapu 77-aastane mees, kes hüvastijätukirjas süüdistas oma surmas valitsuse pensionikärpeid. Mehe surm vallandas pealinnas uued laiaulatuslikud ja vägivaldsed meeleavaldused.
 Serbias teatas oma tagasiastumisest president Boris Tadić. Tagasiastumine jõustus järgmisest päevast, 5. aprillist.
 Slovakkias nimetati uueks peaministriks valimised võitnud erakonna Suund – Sotsiaaldemokraatia esimees Robert Fico.
 Somaalia pealinnas Muqdishos korraldati pommirünnak äsja avatud rahvusteatrile, vastutuse rünnaku eest võttis islamiliikumine aş-Şabāb. Rünnakus hukkus kokku kaheksa inimest, teiste seas Somaalia Olümpiakomitee president ja Somaalia Jalgpalliliidu president. Peaminister Cabdiweli Maxamed Cali pääses rünnakust vigastusteta.
 Suriname parlament andis pärast kolmepäevast arutelu häältega 28:12 riigi presidendile Dési Bouterse'ile puutumatuse kohtuasjas, mis puudutab 1982. aastal tema sõjaväelise diktatuuri ajal toime pandud mõrvu.
 Venemaa president Dmitri Medvedev rahuldas Murmanski oblasti kuberneri Dmitri Dmitrijenko tagasiastumispalve ja nimetas kuberneri kohusetäitjaks Marina Kovtuni. Ühtlasi nimetas president Moskva oblasti kuberneri kandidaadiks senise eriolukordade ministri Sergei Šoigu.
 Tallinnas taasavati pärast remonti Tallinna teletorn. Teletorni avamisel osales ka majandus- ja kommunikatsiooniminister Juhan Parts.

5. aprill

 Ameerika Ühendriikides mõistis kohus Venemaalt pärit relvakaupmehe Viktor Buti 25 aastaks vangi, olles tunnistanud ta eelnevalt süüdi relvade müümises terroristidele ameeriklaste tapmiseks.
 Itaalias astus tema parteid tabanud finantsskandaali tõttu tagasi Põhjaliiga esimees Umberto Bossi.
 Malawi võimud teatasid mitteametlikult president Bingu wa Mutharika surmast südame seiskumise tagajärjel. Ametlik teade presidendi surmast edastati järgmisel päeval, 6. aprillil.
 Mali põhjaosa kontrolliv mässuliste tuareegide organisatsioon Azawadi Vabastamise Rahvuslik Liikumine kuulutas ühepoolselt välja relvarahu.
 Paapua Uus-Guinea parlament otsustas häältega 63:11 lükata julgeolekukaalutlustel kuus kuud edasi juunis toimuma pidanud parlamendivalimised. Paapua Uus-Guinea on olnud poliitilises kriisis alates augustist 2011; alates detsembrist on riigil sisuliselt olnud samaaegselt kaks peaministrit.
 Saksamaa allkirjastas Šveitsiga lepingu, mille eesmärk on vältida Saksamaa kodanike maksudest kõrvalehiilimist oma tulude varjamise abil Šveitsi pankades. Lepingu kohaselt ei karistata deklareerimata tulu Šveitsi pankades hoidvaid Saksamaa kodanikke, kuid nad peavad tasuma oma sealsetelt varadelt riigile ühekordse makse suuruses 21–41 protsenti nende varade kogumahust. Makse arvutamise ja tasumise eest kannavad hoolt Šveitsi valitsus ja pangad.
 Serbia riigipea kohuseid asus tagasiastunud presidendi Boris Tadići asemel täitma parlamendi esimees Slavica Đukić Dejanović.
 Venemaa endine rahandusminister Aleksei Kudrin asutas koos mitmete teiste ühiskonnategelastega uue ühiskondliku organisatsiooni Kodanikualgatuste Komitee, mille eesmärk on arendada kodanikuühiskonda ja suurendada valitsemise läbipaistvust.
 Venemaal esitas tagasiastumispalve Tatarstani siseminister Asgat Safarov, kelle alluvusalas tegutsenud Kaasani politseinikud olid kasutanud ülekuulamistel piinamismeetodeid. President Dmitri Medvedev rahuldas tema tagasiastumispalve 9. aprillil.
 Venemaal kinnitas Saratovi oblasti duuma uueks ametiajaks oblasti kuberneriks Valeri Radajevi. Radajevi kandidatuuri seadis president Dmitri Medvedev üles 2. aprillil.
 Venemaal kinnitas Moskva oblasti duuma oblasti uueks kuberneriks senise eriolukordade ministri Sergei Šoigu. Tema kandidatuuri esitas sellele ametikohale 4. aprillil president Dmitri Medvedev. Šoigu ametiaeg algab 11. mail.
 Eesti valitsus moodustas uimastiennetuse valitsuskomisjoni, mille eesmärk on aidata kaasa narkootikumide nõudluse, pakkumise ja tarbimise vähendamisele. Komisjoni juhiks nimetati siseminister Ken-Marti Vaher.
 Eesti valitsus kiitis heaks seaduseelnõu, mis näeb ette lapsevanematele pensionilisa maksmise.
 Tartu Maakohus kuulutas välja ettevõtja Rein Kilgi valduses olnud rapsiõlitootja Werol Tehased pankroti.

6. aprill

 Ameerika Ühendriikides Virginia osariigis Virginia Beachi lähistel kukkus kohaliku aja järgi kell 12.08 alla USA mereväele kuulunud F-18 tüüpi hävitaja. Mõlemad meeskonnaliikmed katapulteerusid edukalt. Alla kukkunud lennuk tabas elumaja, kolm inimest said vigastusi, kuid hukkunuid ei olnud.
 Malis kuulutas tuareegide relvarühmitus Azawadi Vabastamise Rahvuslik Liikumine välja nende kontrolli all olevate põhjapiirkondade iseseisvuse Azawadi nime all. Nii Aafrika Liit, Euroopa Liit kui ka Prantsusmaa teatasid kohe esimesel päeval, et ei kavatse Azawadi iseseisvust tunnustada ja peavad piirkonda endiselt osaks Mali riigist.
 Mali sõjaväehunta juhid eesotsas kapten Amadou Sanogoga jõudsid kokkuleppele Lääne-Aafrika Riikide Majandusühendusega: hunta nõustus võimult lahkuma ja andma võimu üle parlamendi esimehele Diouncounda Traoréle, vastutasuks nõustus majandusühendus tühistama Malile kehtestatud sanktsioonid ja kindlustama hunta liikmetele amnestia.
 Suurbritannias Inglismaal jõustus seadus, mis keelas supermarketitel ja teistel suurtel poodidel tubakatoodete eksponeerimise. Väikepoodidele laieneb keeld 2015. aastal. 
 Ungari pealinnast Budapestist 60 kilomeetrit lõuna pool Kulcsi külas peeti kinni 24-aastane Jutast Csanád Horváth, kes oli mõrvanud mõõgaga oma venna, isa ja vanavanemad ning vigastanud ema, õde ja veel ühte sugulast.
 Venemaal Peterburis vahistati esimesed kaks inimest 30. märtsil jõustunud Peterburi linnaduuma määruse alusel, mis keelas homoseksuaalsuse ja pedofiilia propageerimise alaealiste seas. Tegemist oli kahe geiliikumise aktivistiga, kes avaldasid uue seaduse vastu meelt Peterburi noorteloomingu palee lähistel.

7. aprill

 Belgia pealinnas Brüsselis toimus traagiliste tagajärgedega liiklusõnnetus, kus bussiga kokkupõrkes vigastada saanud sõiduautojuhi sõber peksis kättemaksuks surnuks õnnetuses osalenud bussijuhi. Bussijuhi tapmise järel kutsuti kõik ühissõidukid depoosse tagasi ja linna ühistransport seiskus kolmeks päevaks.
 Birma president Thein Sein kohtus mässulise Kareni Rahvusliku Liidu esindajatega. Tegemist oli esimese nii kõrgetasemelise kohtumisega enam kui 60 aastat kestnud konflikti kestel.
 Jeemeni lennuväelased sulgesid pealinna Şan‘ā lennuvälja, protesteerides oma komandöri, ekspresident ‘Alī ‘Abdullāh Sāliḩi poolvenna ametist vabastamise vastu.
 Malawi uueks presidendiks vannutati senine asepresident Joyce Banda. 
 Pakistanis Kashmiri aladel Himaalaja mäestikus jäi lumelaviini alla sõjaväelaager, kus laviini tabamise ajal kohaliku aja järgi kell 6 hommikul viibis enam kui 100 sõdurit. 
 Türkmenistani pealinnas Aşgabatis toimus riigi iseseisvusaja esimene autoralli. Võistluse võitis spontaanselt sellest osa võtma läinud president Gurbanguly Berdimuhammedow kohalikul võidusõiduautol Volkicar.
 Venemaal avalikustati Vene Õigeusu Kiriku ametliku ringkirja tekst, milles kutsuti kõiki õigeusklikke üles võitlusse "kirikuvastaste jõudude" ja "agressiivse liberalismi võltsväärtustega". Ringkirja väitel eksisteerivad Venemaal kirikuvastased jõud, kelle eesmärk on kiriku mõjuvõimu vähendamine, kirikuteenrite laimamine ja ühiskonna lõhestamine.

8. aprill

 Egiptuses lõppes kandidaatide registreerimine presidendivalimisteks. Kokku esitati võimudele 23 kandideerimisavaldust.
 Iisrael kehtestas sissesõidukeelu Saksamaa kirjanikule, Nobeli kirjandusauhinna laureaadile Günter Grassile, kes oli hiljuti ajalehes Süddeutsche Zeitung ilmunud luuletuses kritiseerinud Iisraeli tuumaprogrammi ja öelnud, et Iisraelil ei tohi olla võimalust Iraani ründamiseks. Luuletus tõi kohe kaasa Grassi süüdistamise antisemitismis.
 Lõuna-Osseetias toimus 2011. aasta presidendivalimiste kordusvalimiste teine voor. Valimised võitis endine kohaliku julgeolekukomitee esimees Leonid Tibilov, kes kogus 54,12 protsendi valijate toetuse. Valimisaktiivsus oli 71,26 protsenti.
 Mali seaduslik president Amadou Toumani Touré esitas tagasiastumisavalduse, et saaks käivituda Lääne-Aafrika Riikide Majandusühenduse ja sõjaväehunta vahel 6. aprillil kokku lepitud võimu üleandmise kava.
 Nigeerias Josi ja Kaduna linnades plahvatasid autopommid. Kaduna plahvatuses hukkus 38 inimest, Josi plahvatuses said mitmed inimesed vigastada, kuid tapetuid ei olnud. Rünnakute eest keegi vastutust ei võtnud, kahtlus langes islamistlikule rühmitusele Boko Haram.
 Paavst Benedictus XVI esines Vatikanis traditsioonilise "urbi et orbi" lihavõttepühade jutlusega. Seekordses pöördumises kutsus paavst vaenupooli üles lõpetama konflikti Süürias ning väljendas muret olukorra pärast Malis ja Nigeerias.
 Pakistani peaminister Asif Ali Zardari sooritas ametliku visiidi Indiasse, mille raames pidas ta New Delhis läbirääkimisi India peaministri Manmohan Singhiga.
 Suurbritanniast Southamptonist asus teele reisilaev Balmoral, mis järgib Titanicu marsruuti 1912. aastal. Balmorali kruiis toimub Titanicu hukkumise 100. aastapäeva mälestamiseks.
 Türgi peaminister Recep Tayyip Erdoğan alustas kolmepäevast ametlikku visiiti Hiinas. Visiidi üks eesmärke on võimaliku koostöö kavandamine Türgi teise tuumaelektrijaama rajamisel.
 Türgis İstanbulis Bahçelievleri linnaosas ründasid kolm tundmatut isikut pärast öist jumalateenistust protestantliku kiriku pastorit Semih Serkeki, ähvardasid teda ja sundisid lugema palve islami usku pöördumiseks. Vahejuhtum tõi kaasa Türgi kristlike vaimulike protestid riigis sagenevate rünnakute üle, mis on suunatud kristlaste ja eelkõige vaimulikkonna vastu.

9. aprill

 Gruusia kultuuriministeerium teatas, et Goris asuv, 1937. aastal Lavrenti Beria algatusel asutatud Jossif Stalini memoriaalmuuseum kujundatakse ja nimetatakse ümber stalinlike repressioonide ohvrite muuseumiks.
 Jeemeni lõunaosas Abyān´i kubernerkonnas korraldas islamistlik rühmitus Ansar al-Sharia varahommikul rünnaku sõjaväebaasile. Kokkupõrkes hukkus ametlikel andmetel 40 islamisti, 14 sõdurit ja vähemalt 6 valitsusmeelset hõimusõdalast.
 Portugal ja Mosambiik jõudsid kokkuleppele, mille kohaselt Portugali valitsus nõustus müüma Mosambiigile oma viimased osakud Zambezi jõel asuvat Cahora Bassa tammi haldavas ettevõttes. Kokkuleppele kirjutas Portugali poolt alla Mosambiigis ametlikul visiidil viibinud peaminister Pedro Passos Coelho.
 Prantsusmaal algas ametlikult presidendivalimiste kampaania.
 Põhja-Korea viis stardipositsioonile uut tüüpi raketi Unha-3, mille eesmärk on võimude sõnul viia orbiidile uus satelliit. Lõuna-Korea ja lääneriikide hinnangul on tegemist valmistumisega uueks tuumalõhkepeaga kaugmaaraketi katsetuseks. 
 Somaalias Baydhabo linna kesklinna piirkonnas asuval turul plahvatas pomm. Hukkus 12 inimest ja sai vigastada veel 30 inimest, enamik ohvritest olid naised ja lapsed.
 Venemaal kinnitas Omski oblasti duuma häältega 43:1 oblasti kuberneriks Viktor Nazarovi. Tema volitused kubernerina jõustuvad 30. mail.
 Eestis alustas majandus- ja kommunikatsiooniministri Juhan Partsi nõunikuna tööd pangandustegelane Erkki Raasuke.
 Eesti president Toomas Hendrik Ilves viibis ühepäevasel töövisiidil Paides. 
 Eesti Keskerakonnast lahkumiseks tegi ühisavalduse erakonna kaheksa nimekat liiget – XII Riigikogu liikmed Deniss Boroditš, Lembit Kaljuvee, Inara Luigas ja Rainer Vakra, Euroopa Parlamendi liikmed Vilja Savisaar-Toomast ja Siiri Oviir, erakonna juhatuse liige Ain Seppik ja endine Riigikogu esimees Toomas Varek. Avalduses toodi lahkumise põhjusena välja erakonnas valitsev juhtimisstiil ning sellega kaasnevad probleemid väärtuste ja eetika vallas.
 Estonian Air avas uue lennuliini Tallinnast Thbilisisse. Lennuliini avamisel osales ka majandus- ja kommunikatsiooniminister Juhan Parts.

10. aprill

 Ameerika Ühendriikides teatas Vabariikliku Partei presidendikandidaadiks pürginud Rick Santorum oma valimiskampaania katkestamisest, tuues põhjuseks oma raskelt haige tütre halvenenud tervise.
 Egiptuse kohus peatas 100-liikmelise põhiseadusliku assamblee tegevuse, mille ülesandeks on riigi uue põhiseaduse väljatöötamine. Kohtule oli esitatud arvukaid kaebusi, et assamblees on ülekaalus islamistid ning naised, noored ja religioossed vähemused on seal alaesindatud.
 Haiti parlamendi ülemkoda kiitis häältega 19:3 heaks Laurent Lamothe'i kandidatuuri peaministri ametikohale.
 Hiina mõjukas poliitik, viimastel aastatel kõige tõenäolisem tulevane kandidaat riigi presidendi ametikohale Bo Xilai vabastati kõigilt ametikohtadelt Hiina Kommunistlikus Parteis. Ühtlasi vahistati Bo Xilai abikaasa kahtlustatuna seotuses Suurbritannia kodaniku mõrvaga.
 Lõuna-Sudaani väed vallutasid seni Sudaani valduses olnud Hegligi naftavälja kahe riigi piiril. Sudaan teatas vastuseks, et kavatseb teha kõik majanduslikult olulise piirkonna üle kontrolli taastamiseks.
 Läti pealinna Riia linnavolikogu otsustas alates 2012. aasta 1. septembrist linnas sisse viia tasuta ühistranspordi kõigile kooliõpilastele.
 Norras avaldati massimõrvar Anders Behring Breiviki teise psühhiaatrilise ekspertiisi tulemused, mis kinnitasid, et mees on tervemõistuslik ja võimeline oma tegude eest vastutama.
 Suurbritannia peaminister David Cameron saabus Jaapani pealinna Tōkyōsse, alustades sealt oma ringreisi Ida- ja Lõuna-Aasia riikides.
 Türgis İstanbulis algas 15. Euraasia Majanduskohtumine. Kolmepäevasel üritusel osalesid poliitikud ja ettevõtjad 40 riigist, teiste seas ka Albaania, Makedoonia ja Montenegro presidendid.
 Venemaal jõudis Krasnojarski arvestuslik elanikkond 1 miljoni inimeseni.
 Venemaal mõisteti Magnitogorski endine linnapea Vitali Sidorenko ulatuslikus altkäemaksuvõtmises süüdi ja teda karistati kümneaastase vanglakaristusega.
 Eesti president Toomas Hendrik Ilves alustas töövisiiti Ameerika Ühendriikides.
 Eesti Rahvusringhäälingu nõukogu valis järgmiseks viieks aastaks ettevõtte juhatuse esimeheks tagasi Margus Allikmaa, kes kandideeris ainsana sellele ametikohale.
 Viimsi vallavolikogus kukkus läbi vallavanema Haldo Oravase ja vallavolikogu esimehe Aarne Jõgimaa umbusaldamine. Umbusaldamise poolt hääletas 7 vallavolikogu liiget, selle läbiminekuks oleks vajalik olnud 11 vallavolikogu liikme toetus.

11. aprill

 2012. aasta Indoneesia maavärin: Indoneesia Acehi provintsi tabas maavärin tugevusega 8,6 palli Richteri skaalal. Maavärina epitsenter asus 434 kilomeetrit provintsi pealinnast Banda Acehist edelas.
 Lõuna-Koreas toimusid parlamendivalimised. Valimised võitis valitsev Saenuri Partei, mis sai 300-liikmelises parlamendis 152 kohta. Peamine opositsioonierakond Ühendatud Demokraatlik Partei sai parlamendis 127 kohta. Valimisaktiivsus oli 54,3 protsenti. 
 Mehhiko lääneosa tabas maavärina tugevusega 6,5 palli Richteri skaalal. Maavärina epitsenter asus 330 kilomeetrit Acapulco linnast loodes. Maavärinast tingitud tõukeid oli tunda ka pealinnas Méxicos. Purustustest ja inimohvritest teateid ei laekunud.
 Põhja-Koreas toimus Korea Tööpartei delegaatide konverents, kus riigi ülim juht Kim Chŏng-un valiti Tööpartei esimeseks sekretäriks, Tööpartei poliitbüroo liikmeks ja Tööpartei keskkomitee sõjaasjade komisjoni esimeheks.
 Somaalia territooriumil asuva autonoomse Puntlandi piirkonna võimud teatasid, et Somaalia keskvalitsuse kontrolli all olevatelt aladelt välja tõrjutud islamirühmituse aş-Şabāb võitlejad on sisenenud nende territooriumile.
 Venemaal Moskvas lahkusid peaminister Vladimir Putini kõne ajal Riigiduuma saalist demonstratiivselt opositsioonierakonna Õiglane Venemaa saadikud. Aktsiooni tingis peaminister Putini kommentaar, et Õiglase Venemaa kandidaat Astrahani linnapea kohale Oleg Šein, kes alustas väidetava valimispettuse tõttu näljastreiki, oleks pidanud näljastreigi asemel oma pretensioonidega kohtusse pöörduma.
 Eestis Tallinnas Eesti Näituste messikeskuses avati kuueteistkümnendat korda toimuv rahvusvaheline ehitusmess "Eesti Ehitab". Messi avas majandus- ja kommunikatsiooniminister Juhan Parts.
 Eesti Töötukassa nõukogu valis nõukogu esimeheks tagasi alates 2002. aastast seda ametit pidanud Meelis Paaveli.
 Harju maavanem Ülle Rajasalu tühistas korduvate reisijateveo eeskirja rikkumiste tõttu füüsilisest isikust ettevõtja Rain-Mati Pesori liiniload.
 Tartu Maakohus kuulutas välja ettevõtja Rein Kilgile kuuluva lihatööstuse Lihameister pankroti.

12. aprill

 Egiptuse parlament võttis vastu seaduse, mis keelab president Ḩusnī Mubāraki režiimi ajal kõrgetes riigiametites teeninud inimestel osaleda 2012. aasta presidendivalimistel. 
 Guinea-Bissau armee viis läbi riigipöörde. Sõjavägi võttis oma kontrolli alla endise peaministri ja presidendivalimiste esimese vooru võitja Carlos Gomes Júniori residentsi, riikliku raadio ning valitseva partei peakorteri. Mitmed juhtivad poliitikud vahistati. Võimu haaras sõjaväehunta eesotsas kindral Mamadu Ture Kurumaga.
 Leedu uueks siseministriks nimetati Arturas Melianas. Tema volitused valitsusliikmena jõustusid 16. aprillil.
 Malis andis kapten Amadou Sanogo juhitud sõjaväehunta võimu üle ajutisele tsiviilvalitsusele. Presidendi kohusetäitjaks vannutati parlamendi esimees Dioncounda Traoré.
 Mehhiko Vaikse ookeani rannikut tabas uus maavärin, mille tugevus oli 6,9 palli Richteri skaalal. Maavärina epitsenter asus California lahes 127 kilomeetri kaugusel Guerrero Negro linnast. Purustustest ja inimohvritest teateid ei laekunud.
 Serbia politsei teatas, et sai kätte 2008. aastal Zürichi muuseumist varastatud Paul Cezanne'i 1888. aastal valminud maali "Poiss punase vestiga". Vargusega seoses vahistati kolm inimest.
 Süürias jõustus Ühinenud Rahvaste Organisatsiooni esindaja Kofi Annani ja Süüria valitsuse vahel kokku lepitud relvarahu, millega Süüria võimud kohustusid loobuma mässuliste ründamisest. Samas jättis Süüria valitsus endale õiguse vastata igal nende vastu suunatud rünnakule.
 Türgi haridusminister Ömer Çelik teatas, et naiste ja tüdrukute pearättide kandmise õigust laiendatakse ka üldhariduskoolide usuõpetuse tundidele.
 Türgi politsei vahistas mitmed kõrgemad ohvitserid, teiste seas ka endise kindralstaabi ülema asetäitja Çevik Biri. Neid süüdistatakse seotuses 28. veebruari 1997 sündmustega, mil armee sundis tagasi astuma peaminister Necmettin Erbakani.
 Ukrainas mõisteti ametiseisundi kuritarvitamises süüdi Julija Tõmošenko valitsuses kaitseministrina töötanud Valeri Ivaštšenko. 
 Venemaa president Dmitri Medvedev nimetas Murmanski oblasti kuberneri kandidaadiks senise kuberneri kohusetäitja Marin Kovtuni.
 Eestis avaldati Kaitsepolitseiameti aastaraamat, milles süüdistati Tallinna abilinnapead, Keskerakonna liiget Mihhail Kõlvartit Venemaa kaasmaalaste poliitika elluviimises Eestis. Sarnased süüdistused olid esitatud ka teiste venekeelse keskhariduse jätkumist toetavate Keskerakonna poliitikute Yana Toomi ja Mihhail Stalnuhhini aadressil.

13. aprill

 Austraalias astus tagasi valitsevat Austraalia Tööparteid parlamendis toetava erakonna Austraalia Rohelised esimees Bob Brown. Partei esimehe kohuseid asus täitma aseesimees Christine Milne. Rohelised kinnitasid, et nende toetust valitsusele juhtkonna vahetus ei muuda.
 Colombias Cartagenas algas kuues Ameerika riikide tippkohtumine.
 Mongoolias vahistas politsei seoses korruptsiooniskandaaliga riigi ekspresidendi Nambarõn Enhbajari, kes oli korduvalt jätnud ilmumata ülekuulamisele.
 Põhja-Koreas nurjus raketikatsetus, mille eesmärk oli Põhja-Korea võimude sõnul uue satelliidi orbiidile viimine, teised riigid aga nägid selles uue ballistilise kaugmaaraketi katsetust. Rakett lendas pärast starti vaid mõned minutid, siis purunes ja kukkus merre.
 Saksamaal Offenbachi lähistel põrkas Frankfurdist Hanausse teel olnud reisirong kokku raudteel remonditöid teostanud tehnilise liikuvkoosseisuga. Õnnetuses hukkus kolm inimest – reisirongi juht ja kaks remondimeeskonna liiget. Veel 13 inimest said erineva raskusastmega vigastusi.
 Suurbritannia peaminister David Cameron alustas ametlikku visiiti Birmas, olles viimase enam kui 60 aasta jooksul esimene Briti valitsusjuht, kes seda riiki külastab. Visiidi esimesel päeval kohtus ta president Thein Seiniga.
 Ukraina Ülemraada võttis teisel lugemisel vastu riigi uue karistusseadustiku. 
 Venemaa president Dmitri Medvedev rahuldas Kostroma oblasti kuberneri Igo Sljunjajevi tagasiastumispalve ja nimetas kuberneri kohusetäitjaks Sergei Sitnikovi.
 Eestis Sisekaitseakadeemias toimus Balti kriminoloogia konverents, mille avas siseminister Ken-Marti Vaher.
 Eestis Tallinna loomaaias sündis amuuri leopardil Darlal kolm poega.

14. aprill

 Egiptuse valimisametnikud keelasid presidendivalimistel osaleda 10 presidendikandidaadil, teiste seas endisel luureülemal Omar Suleimanil ja Muslimi Vennaskonna kandidaadil Khairat al-Shateril. 
 Leedu pealinna Vilniuse bussijaamas leiti Minskist saabunud bussi pagasiruumist tankitõrjemiin. Miini sisaldavale kotile vastu tulnud noormees põgenes, demineerijad tegid lõhkekeha kahjutuks.
 Sudaani armee püüdis edutult Lõuna-Sudaanilt tagasi vallutada Hegligi linna. 30 kilomeetri kaugusel Hegligist toimunud lahingus lõi Lõuna-Sudaani armee nad tagasi. Lõuna-Sudaani väidetel korraldas Sudaani sõjavägi päeva jooksul veel õhurünnakuid nende territooriumile.
 Türgis İstanbulis toimusid kõnelused seitsmepoolsed kõnelused Iraani tuumaprogrammi küsimuses. Läbirääkimised jätkuvad 23. mail Iraagi pealinnas Bagdadis.
 Valgevenes andis president Alaksandr Łukašenka armu opositsioonipoliitikule, 2010. aasta presidendivalimistel tema vastu kandideerinud Andrei Sannikovile. Sannikov vahistati 19. detsembril 2010 ja mõisteti massirahutuste organiseerimise eest kandma karistust viieks aastaks tugevdatud režiimiga koloonias.
 Eesti välisminister Urmas Paet viibis visiidil Slovakkia pealinnas Bratislavas, kus ta kohtus Slovakkia uue välisministri Miroslav Lajcákiga.
 Eesti Keskerakonna Saaremaa piirkonna uueks esimeheks valiti Jaanika Rikko. Piirkonna endine esimees Kalle Laanet heideti 19. märtsil erakonnast välja.
 Eesti Üliõpilaste Selts tähistas oma asutamise 142. aastapäeva.

15. aprill

 Afganistani pealinnas Kabulis korraldas islamiliikumine Ţālebān koordineeritud suurrünnaku, mille sihtmärkideks olid parlamendihoone, välisriikide saatkonnad ja NATO kohalik peakorter. Võitlus islamistide ja julgeolekujõudude vahel kestis 18 tundi, ametlikel andmetel hukkus 36 islamisti ja 8 valitsusvägede sõdurit. Rünnakuid toimus ka väiksemates linnades.
Juliuse kalendrit järgivad kristlikud kirikud, teiste seas enamik õigeusu kirikuid tähistab esimest ülestõusmispüha.
 Maailmas meenutati 100 aasta möödumist reisilaeva Titanic uppumisest. Suurimad mälestamisüritused toimusid Suurbritannias laeva ehitamispaigas Belfastis ja laeva kodusadamas Southamptonis.
 Pakistani loodeosas Bannu linnas vabastasid islamistid kohaliku aja järgi öösel kell 1.00 toimunud rünnakuga umbes 400 vangi, kelle seas oli mitmeid ohtlikke mässulisi ja teisi kurjategijaid.
 Põhja-Koreas esines oma vanaisa, riigi rajaja Kim Il-sŏngi 100. sünniaastapäeva puhul esimest korda televisioonis üle kantud kõnega riigi kõrgeim juht Kim Chŏng-un.
 Valgevenes andis president Alaksandr Łukašenka armu veel ühele opositsioonipoliitikule, endise presidendikandidaadi Andrei Sannikovi usaldusisikule Dmitri Bondarenkole, kes kandis karistust Mahiloŭ kinnipidamisasutuses.
 Eesti president Toomas Hendrik Ilves lõpetas ametliku visiidi Ameerika Ühendriikides ja siirdus sealt Poola pealinna Varssavisse, et osaleda Poola ja Baltimaade presidentide kohtumisel.

16. aprill

 Ameerika Ühendriigid ja Filipiinid alustasid Lõuna-Hiina merel ühiseid mereväeõppusi.
 Ameerika Ühendriikides anti üle 2012. aasta Pulitzeri preemiad. Kokku anti välja 21 auhinda väärtuses 10 000 USA dollarit.
 Austraalia teatas, et tühistab 260 Birma kõrgema ametiisiku suhtes kehtivad finantstegevuse piirangud ja reisikeelu. Teiste seas puudutab otsus ka president Thein Seini.
 Ida-Timoril toimus presidendivalimiste teine voor. Valimised 61,2-protsendilise toetuse kogunud sõltumatu kandidaat Taur Matan Ruak, tema vastaskandidaat Francisco Guterres pälvis 38,8 protsendi valijate toetuse. Valimisaktiivsus oli 73,1 protsenti.
 Kreeka kaguosa rannikualasid tabas maavärin tugevusega 5,6 palli Richteri skaalal. Maavärina epitsenter asus 58 kilomeetri kaugusel Kalamáta linnast. Purustustest ja inimohvritest teateid ei laekunud.
 Maailmapanga uueks presidendiks valiti Ameerika Ühendriikide majandusteadlane, korea päritolu Jim Yong Kim. Tema ametiaeg algab 1. juulil.
 Moldova uudisteagentuur Moldnews avalikustas, et riigi valitsev Moldova Liberaaldemokraatlik Partei on keelanud parteisse astuda homoseksuaalse sättumusega inimestel. 
 Norra pealinnas Oslos algas kohtuprotsess massimõrvar Anders Behring Breiviki üle.
 Poolas Varssavis algas Poola ja Baltimaade presidentide kahepäevane kohtumine, kus osaleb ka Eesti president Toomas Hendrik Ilves. Ainsana ei tulnud kohtumisele Leedu president Dalia Grybauskaitė.
 Sudaani parlament otsustas ühehäälselt kuulutada Lõuna-Sudaani vaenulikuks riigiks. 
 Suurbritannias algas Londoni raamatumess, mis keskendus sel aastal Hiina kirjanduse ja kirjanike tutvustamisele.
 Süürias alustas tegevust Ühinenud Rahvaste Organisatsiooni rahuvaatlusmissioon.
 Usbekistan taastas öösel maagaasitarned Tadžikistanile, mis olid katkenud 1. aprillil. Gaasitarnete katkemise oli Usbekistani väitel põhjustanud vajadus täita esmajärjekorras tarned Hiinale, mille kõrvalt Tadžikistanile tarnimiseks enam gaasi ei jagunud.
 Venemaal lahkus täies koosseisus ametist Sverdlovski oblasti valitsus eesotsas peaminister Anatoli Grediniga.
 Eestis algas südamehaiguste teadvustamiseks ja ennetamiseks mõeldud südamenädal.
 Eesti kultuuriminister Rein Lang alustas kolmepäevast ametlikku visiiti Venemaal Moskvas, kus ta allkirjastas Eesti ja Venemaa kultuurikoostöö jätkuprogrammi lepingu aastateks 2012–2014.
 Eesti põllumajandusminister Helir-Valdor Seeder alustas 20. aprillini kestvat ametlikku visiiti Aserbaidžaanis.
 Eesti välisminister Urmas Paet alustas kahepäevast ametlikku visiiti Brasiilias, kus kohtus Brasiilia välisministri Antonio de Aguiar Patriotaga ja osales Avatud Valitsemise Partnerluse rahvusvahelisel kohtumisel.
 Eesti Krediidipanga juhatuse esimeheks valiti senine juhatuse aseesimees Valmar Moritz. Senine juhatuse esimees Andrus Kluge valiti 30. märtsil panga nõukogu esimeheks.

17. aprill

 Aafrika Liit peatas seoses riigis toimunud sõjaväelise riigipöördega Guinea-Bissau liikmesuse organisatsioonis.
 Abhaasias Gagra linnas lasi ennast vahistamisel maha riigi endine siseminister Almazbei Ktšatš, keda kahtlustati seotuses kallaletungiga riigi presidendile Aleksandr Ankvabile.
 Afganistani põhjaosas said 150 koolitüdrukut mürgistuse, kui nad jõid koolis mürgitatud joogivett. Võimud kahtlustasid toimunus naiste hariduse vastu võitlevaid islamiste.
 Austraalia peaminister Julia Gillard teatas, et Austraalia toob oma väed Afganistanist välja algselt kokkulepitud kavast kiiremini, alustades vägede kojutoomist 2012. aastal ja viies selle valdavas osas lõpule enne 2013. aasta lõppu.
 Mali üleminekuvalitsuse peaministriks nimetati astrofüüsik Cheick Modibo Diarra.
 Poolas Varssavis mõistis kohus riigi endise spordiministri Tomasz Lipieci süüdi korruptsioonis, määras talle kolme ja poole aastase vanglakaristuse ning kehtestas kümneaastase keelu riigiametis töötamiseks.
 Taanis Horsensis algas Euroopa Liidu energeetika- ja keskkonnaministrite neli päeva kestev mitteametlik nõupidamine, kus Eestit esindavad keskkonnaminister Keit Pentus ning majandus- ja kommunikatsiooniminister Juhan Parts.
 Eesti peaminister Andrus Ansip korraldas Stenbocki majas Afganistani ja Adeni lahe missioonidel osalenud Eesti kaitseväelastele tänuürituse. Üritusel osales ka kaitseväe juhataja Riho Terras.
 XII Riigikogus moodustasid Keskerakonna fraktsioonist lahkunud saadikud demokraatide ühenduse, mille esimeheks valiti Rainer Vakra.

18. aprill

 Bangladeshi peamise opositsioonierakonna Bangladeshi Rahvusliku Partei juht Khaleda Zia teatas 18 parteist koosneva koalitsiooni moodustamisest, mis kavatseb ühise jõuna minna 2014. aasta parlamendivalimistele.
 Belgias Brüsselis algas NATO välis- ja kaitseministrite kahepäevane kohtumine, mille keskmes oli mais toimuva NATO tippkohtumise ettevalmistamine. Eestit esindas kohtumisel välisminister Urmas Paet.
 Bulgaaria valitsus teatas, et loobub rahapuudusel Türgi piirile 210 kilomeetri pikkuse okastraataia rajamisest. Bulgaaria oli aia rajamise kavast teatanud aprillis 2011 eesmärgiga takistada suu- ja sõrataudi levikut.
 Kongo Demokraatliku Vabariigi peaministriks nimetati Augustin Matata Ponyo.
 Lõuna-Sudaani ja Sudaani vahel avanes uus rinne, kui kahe riigi väed sattusid relvastatud kokkupõrgetesse Aweili linna lähistel, 160 kilomeetri kaugusel seni relvakonflikti keskmes olnud Hegligi linnast. 
 Rootsi uueks kaitseministriks sai Karin Enström.
 Eesti kaitseministri kohusetäitja Jaak Aaviksoo nimetas mereväe ülemaks kaptenleitnant Sten Sepperi. Tema ametiaeg algab 23. juulil.

19. aprill

 Guinea-Bissau sõjaväehunta nimetas riigi ajutiseks presidendiks Manuel Serifo Nhamadjo. Aafrika Liit ja Lääne-Aafrika Riikide Majandusühendus võimu üleandmist ei tunnistanud ja nimetasid seda ebaseaduslikuks. Nhamadjo volitused presidendina jõustusid alles 11. mail.
 Lõuna-Osseetia presidendiks vannutati Leonid Tibilov.
 Mali ekspresident, sõjaväelise riigipöördega kukutatud Amadou Toumani Touré põgenes koos 15 perekonnaliikmega Senegali. Alates kukutamisest oli ta varjanud ennast Senegali saatkonnas Bamakos.
 Poolas Varssavis algas Euroopa Liidu liikmesriikide parlamentide esimeeste kolmepäevane konverents. Eesti Riigikogu esindasid konverentsil XII Riigikogu esimees Ene Ergma ja Riigikogu Kantselei direktor Heiki Sibul.

20. aprill

 Birma president Thein Sein alustas ametlikku visiiti Jaapanis, mille eesmärgiks oli pidada kõnelusi Jaapani investeeringute üle Birma majandusse. Thein Sein on viimase 28 aasta kestel esimene Birma riigipea, kes Jaapanit on külastanud.
 Euroopa Parlament mõistis hukka Argentina naftaettevõtte YPF riigistamise, mis oli kaasa toonud Hispaania kütusefirma Repsol osaluse kaotuse selles ettevõttes ja paisanud Repsoli aktsiad tugevasse langusse. 
 Mehhiko Veracruzi osariigis toimus raske liiklusõnnetus, kus veoauto vallandunud haagise ja bussi kokkupõrkes hukkus 43 ning sai vigastada veel 36 inimest.
 Mehhiko pealinnas Méxicos mõrvati mõjukas erukindral Mario Arturo Acosta Chaparro, keda oli varem süüdistatud inimõiguste rikkumises ja seotuses narkomaffiaga.
 Pakistanis Islamabadi lennujaama lähistel kukkus alla lennufirmale Bhoja Air kuulunud reisilennuk Boeing 737, mis oli teel Karachist Islamabadi. Lennuki pardal oli 121 reisijat ja 6 meeskonnaliiget, kõik hukkusid. 
 Soomes Helsingis Soome Rahvusooperis toimus eesti helilooja Jüri Reinvere ooperi "Puhastus" esiettekanne. Ooper põhineb soome kirjaniku Sofi Oksaneni samanimelisel romaanil.
 Sudaani võimud teatasid, et nende armee on Lõuna-Sudaanilt tagasi vallutanud majanduslikult ja strateegiliselt olulise Hegligi linna. Samal päeval andis Lõuna-Sudaani president Salva Kiir korralduse Lõuna-Sudaani vägedele Hegligi piirkonnast taanduda.
 Ukrainas kuulutas vanglakaristust kandev ekspeaminister Julija Tõmošenko välja näljastreigi ja toimetati samal päeval sundravile Harkivi keskhaiglasse.
 Venemaa president Dmitri Medvedev rahuldas Smolenski oblasti kuberneri Sergei Antufjevi tagasiastumispalve ja nimetas kuberneri kohusetäitjaks Aleksei Ostrovski.
 Eesti peaminister Andrus Ansip viibis ametlikul ringsõidul Ida-Virumaal.
 Eestis otsis majanduspolitsei läbi ettevõtja Rein Kilgile kuuluva firma Pere Leib kontorid. Läbiotsimine oli väidetavalt seotud ettevõtjale kuulunud Werol Tehaste suhtes algatatud kriminaaljuurdlusega. 

21. aprill

 Gruusia pealinnas Thbilisis moodustati uus valitsusega opositsioonis olev erakond Gruusia Unistus – Demokraatlik Gruusia, mille asutamise peamiseks initsiaatoriks ja toetajaks on miljardär Bidzina Ivanišvili.
 Hollandis Amsterdami lähistel Sloterdijki jaama juures põrkasid kohaliku aja järgi kella 18.30 paiku kokku kaks reisirongi. Õnnetuses sai vigastada 125 inimest, neist 13 raskelt. Üks vigastatutest suri hiljem haiglas.
 Hollandis lõppesid tulemusteta seitse nädalat kestnud eelarveläbirääkimised, mille eesmärk oli leida võimalusi riigieelarvest 16 miljardi euro kärpimiseks. Kõnelused katkesid kui neilt lahkus valitsuskoalitsiooni mitteametlikult toetav immigrantidevastane Vabaduspartei.
 Tšehhi pealinnas Prahas toimus meeleavaldus valitsuse kärpekavade ja riikliku korruptsiooni vastu. Korraldajate hinnangul osales meeleavaldusel 120 000 inimest ja tegemist oli suurima meeleavaldusega alates 1989. aastast. Politsei hinnangul oli osavõtjaid umbes 90 000.
 Eesti põllumajandusminister Helir-Valdor Seeder alustas ametlikku visiiti Kasahstanis.
 Tartus Toomemäel sai põlengus kannatada Inglisild. Tuletõrje esialgse hinnangu kohaselt oli tegemist süütamisega.

22. aprill

 Austraalias astus ametist seksuaalse ahistamise ja pettuse süüdistuste tõttu tagasi parlamendi spiiker, parteilise kuuluvuseta Peter Slipper. Slipperi tagasiastumine nõrgendas veelgi peaminister Julia Gillardi vähemusvalitsuse positsioone.
 Egiptuse võimud teatasid, et tühistasid ühepoolselt maagaasi tarnelepingu Iisraelile. Egiptuse otsus järgnes mitmetele Iisraeli viiva gaasijuhtme vastu korraldatud rünnakutele, mis sundis Egiptust tarneid oluliselt kärpima. Iisrael saab 40 protsenti endale vajalikust maagaasist just Egiptusest.
 Hiina ja Venemaa alustasid Kollasel merel ühiseid kuuepäevaseid mereväeõppuseid. 
 Lõuna-Sudaani ja Sudaani piiril puhkesid uued relvakokkupõrked. Ühtlasi avaldati samal päeval satelliidifotod Hegligi naftatööstuspiirkonnast kahe riigi piiril, mille kohaselt on sõjategevuse tulemusel naftarajatised oluliselt kahjustatud ja nafta puurimine piirkonnas on lakanud.
 Prantsusmaal toimus presidendivalimiste esimene voor. Teise vooru pääsesid edasi 27,1 protsendi valijate toetuse kogunud Nicolas Sarkozy ja 28,6 protsendi valijate toetuse pälvinud François Hollande. Valimiste teine voor toimub 6.mail. Oma ajaloo parima tulemuse tegi ka paremäärmuslik Rahvusrinne, mille kandidaat Marine Le Pen pälvis 18,1 protsendi valijate toetuse.
 Suurbritannias algas 37 500 osavõtjaga 32. Londoni maraton.
 Venemaal Moskvas Kristus Lunastaja katedraalis toimus erijumalateenistus usu, teotatud pühamute, kiriku ja tema hea nime kaitseks, millele järgnes ristikäik. Üritustel osales üle 30 000 inimese, üritusi turvama oli saadetud 14 000 politseinikku.

23. aprill

 Euroopa Liidu Nõukogu otsustas tühistada enamiku Birma vastu kehtivatest sanktsioonidest.
 Hollandis astus tagasi peaminister Mark Rutte valitsuskabinet.
 Islandi kohus mõistis riigi ekspeaministri Geir Haarde enamikus tema vastu esitatud süüdistustes õigeks. Haarde tunnistati süüdi vaid selles, et rahanduskriisi süvenedes ei pidanud ta piisava sagedusega valitsuskabineti istungeid. Mingit karistust talle ei määratud ja kohus otsustas hüvitada ka tema kohtukulud.
 Kanadas Albertas toimusid parlamendivalimised, mille võitis 44 protsendi häältega Progressiivne Konservatiivne Partei, saades 87-liikmelises parlamendis 61 kohta. 
 Malawi lõunaosas maeti tema farmi territooriumil asuvasse marmormausoleumi 5. aprillil surnud riigipea Bingu wa Mutharika.
 Türgi võimud teatasid, et on vetostanud Iisraeli osalemise mais 2012 toimuval NATO tippkohtumisel.
 Eestis viibis ühepäevasel ametlikul visiidil Soome peaminister Jyrki Katainen, kes kohtus oma visiidi raames Eesti peaministri Andrus Ansipi ja presidendi Toomas Hendrik Ilvesega.
 Eestis algas iga-aastane riigieksamite periood. Esimese eksamina toimus eesti keele kirjalik eksam vene õppekeelega koolidele.
 Eestis Roostal algasid XXVI Kõrgemad Riigikaitsekursused, mille avas kaitseväe juhataja brigaadikindral Riho Terras.
 Eesti kaitseväe juhataja Riho Terras suundus 27. aprillini kestvale visiidile Belgiasse ja Prantsusmaale.
 Eestisse saabus kahepäevasele visiidile Venemaa Permi krai valitsuse aseesimees Boriss Milgram, kes kohtus teiste seas ka kultuuriminister Rein Langiga. 
 Riigikogus toimus avatud uste päev.
 Eestis algas üleriigiline metsanädal.

24. aprill

 Ameerika Ühendriikide Connecticuti, Delaware'i, New Yorgi, Pennsylvania ja Rhode Islandi osariigis toimusid 2012. aasta presidendivalimiste eelvalimised, millel osalesid Vabariikliku Partei presidendikandidaadiks pürgivad poliitikud. Kõigis osariikides võitis eelvalimised Mitt Romney.
 Lõuna-Sudaani president Salva Kiir kohtus Pekingis Hiina presidendi Hu Jintaoga ja allkirjastas kuus koostöölepingut kahe riigi vahel. Pekingis peetud avalikus esinemises süüdistas Kiir ühtlasi Sudaani Lõuna-Sudaanile sõja kuulutamises.
 Moldova president Nicolae Timofti jättis allkirjastamata seaduse, mis oleks seadustanud pedofiilide keemilise kastreerimise, pidades seda inimõigusi rikkuvaks.
 Eesti president Toomas Hendrik Ilves võttis vastu Hiina uue suursaadiku Qu Zhe ja Indoneesia uue suursaadiku Elias Gintingi volikirjad.
 Tallinnas Olümpia hotellis toimus Eesti toiduainetööstuse aastakonverents, kus osaleb ka majandus- ja kommunikatsiooniminister Juhan Parts.
 Tallinnas saatsid linnavolikogu Reformierakonna ning Isamaa ja Res Publica Liidu fraktsioon linnapea Edgar Savisaarele taotluse abilinnapea Mihhail Kõlvarti ametist tagandamiseks.
 Tartus Riia tänaval avati Eesti Geeni- ja Biotehnoloogiakeskuse uus hoone.
 Tartus Dorpati konverentsikeskuses algas 29. aprillini kestnud Euroopa Teaduse ja Teoloogia Uuringute Ühingu ESSSAT konverents "What Is Life?". Konverentsi peaesinejate seas olid teoloog Antje Jackelén, bioloog Stuart Kauffman ja geneetik Richard Villems.
 Edelaraudtee esitas 8. märtsil toimunud toetusstreigi toetajatele kohtuvälise kahjunõude summas 12 411 eurot.

25. aprill

 Ameerika Ühendriikides allkirjastas Connecticuti osariigi kuberner Dannel Malloy seaduse, millega kaotati osariigis surmanuhtlus. Viimase 50 aasta kestel viidi osariigis täide vaid üks surmanuhtlus (2005. aastal).
 Euroopa Komisjon avalikustas Euroopa Liidu 2013. aasta eelarve kava, mis näeb ette eelarvu 6,8-protsendilise kasvu 138 miljardi euroni.
 Keenias kuulutas kohtute sõltumatust uurinud erikomisjon neli kõrgemat kohtunikku ametisse sobimatuks. Teiste seas tagandati ametist apellatsioonikohtu president Riaga Omollo.
 Liibüas keelati religioonil, hõimu- või rahvuslikul kuuluvusel põhinevate poliitiliste parteide asutamine.
 Luksemburgis algas Euroopa Liidu justiits- ja siseküsimuste nõukogu kahepäevane istung, kus osales ka Eesti siseminister Ken-Marti Vaher.
 Mali presidendi kohusetäitja Diouncounda Traoré moodustas üleminekuvalitsuse, kus enamik olulisi ministriameteid anti sõjaväelastele.
 Moldova kutsus tagasi oma suursaadiku Venemaal Andrei Neguţa, kes oli intervjuus väitnud, et Venemaa vägede väljaviimine Transnistriast ohustab Moldova ja kogu regiooni julgeolekut.
 Rumeenias Bukarestis algas Euroopa kõrgharidusruumi ministrite kohtumine. Eestit esindas kohtumisel haridus- ja teadusministeeriumi asekantsler Andres Koppel.
 Tšiilis puhkesid uued üliõpilaste meeleavaldused haridusreformi toetuseks. Ainuüksi pealinnas Santiagos avaldas meelt korraldajate hinnangul ligi 50 000, politsei andmetel ligi 25 000 üliõpilast. 
 Türgis toimus kolmas vahistamislaine seoses 28. veebruaril 1997 toimunud sõjaväelise riigipöördega. Täiendavalt vahistati 13 sõjaväelast, teiste seas 7 tegevteenistuses ohvitseri.
 Venemaa president Dmitri Medvedev vabastas ametist presidendi eriesindaja NATO juures Dmitri Rogozini. Samal ajal jäi Rogozin edasi presidendi administratsiooni juures tegutseva ametkondadevahelise NATO-ga koostöö arendamise töörühma juhiks.
 Eestis viibis oma esimesel ametlikul välisvisiidil Soome president Sauli Niinistö, kes kohtus oma visiidi raames president Toomas Hendrik Ilvese, peaminister Andrus Ansipi ja XII Riigikogu esimehe Ene Ergmaga.

26. aprill

 Ameerika Ühendriikide krediidireitinguagentuur Standard and Poor's alandas Hispaania krediidireitingut kahe astme võrra tasemele BBB+.
 Bruneis algas Kagu-Aasia Maade Assotsiatsiooni ja Euroopa Liidu ministrite kahepäevane kohtumine, kus esines sõnavõtuga ka Eesti välisminister Urmas Paet.
 Hollandis Haagis tunnistas ÜRO Sierra Leone sõjakuritegude eritribunal Libeeria endise presidendi Charles Ghankay Taylori süüdi Sierra Leone kodusõja ajal toime pandud sõjakuritegude organiseerimises ja neile kaasaaitamises.
 Hollandis jõudsid viis parteid kokkuleppele ulatuslikes eelarvekärbetes, mis vähendavad riigieelarve puudujääki 2013. aastal 3 protsendini sisemajanduse kogutoodangust. Varasem suutmatus kokkulepet saavutada viis 23. aprillil valitsuse tagasiastumiseni.
 Jaapan ja Ameerika Ühendriigid saavutasid kokkuleppe Ameerika Ühendriikide vägede vähendamises Jaapanile kuuluval Okinawa saarel. Praegu Okinawal baseeruvast umbes 19 000 merejalaväelast viiakse 9000 meest üle USA Hawaii osariiki.
 Jordaanias astus tagasi peaminister ‘Awn Shawkat al-Khaşāwnah. Uue valitsuse moodustamise tegi kuningas ‘Abd Allāh II ülesandeks Fāyaz aţ-Ţarāwnah'le.
 Kanadas Montréalis muutusid 11 nädalat kestnud üliõpilaste meeleavaldused õppemaksude tõstmise vastu vägivaldseks. Meeleavaldajad ründasid poode ja ettevõtteid ning purustasid autosid, politsei kasutas demonstrantide laialiajamiseks pipragaasi. 85 inimest vahistati.
 Luksemburgis algas Euroopa Liidu põllumajanduse ja kalanduse ministrite nõukogu kahepäevane istung, kus osales ka Eesti põllumajandusminister Helir-Valdor Seeder.
 Lääne-Aafrika Riikide Majandusühendus otsustas saata oma väed Guinea-Bissausse ja Malisse, et jälgida võimu üleandmist sõjaväevõimudelt tsiviilvalitsusele. Kohe otsustati saata Guinea-Bissausse 500–600 sõdurit, Mali väekontingent peaks ulatuma 3000 meheni.
 Moldova ja Transnistria vahel jõustus leping, millega taastatakse kahe riigi vahel täiemahuline raudteeliiklus.
 Pakistani ülemkohus tunnistas peaminister Yousaf Raza Gillani süüdi kohtu korralduste eiramises, sest ta ei avanud kohtu nõutud korruptsioonijuurdlust president Asif Ali Zardari suhtes.
 Poolas Varssavis toimus Kesk-Euroopa riikide peaministrite ja Hiina valitsusjuhi Wen Jiabao töökohtumine. Kohtumisel oli peaminister Andrus Ansipi isikus esindatud ka Eesti.
 Saksamaa liidupresident Joachim Gauck lükkas tagasi Ukraina presidendi Viktor Janukovõtši kutse külastada Ukrainat, väljendades sellega protesti ekspeaminister Julija Tõmošenko kohtlemise vastu Ukraina võimude poolt.
 Suurbritannia teatas ekspordi piiramisest Argentinasse, peatades igasuguse kaupade ekspordi Argentina relvajõududele. Otsuse tingis Argentina ja Suurbritannia järjest kasvav vastuseis seoses Falklandi saarte kuuluvusega.
 Eesti majandus- ja kommunikatsiooniminister Juhan Parts viibis visiidil Saare maakonnas.

27. aprill

 Guinea-Bissau sõjaväehunta vabastas vahi alt endise presidendi kohusetäitja Raimundo Pereira ja endise peaministri Carlos Gomes Júniori.
 Hispaanias avaldati ametlikud andmed tööpuuduse kohta, mis näitasid, et märtsis 2012 jõudis tööpuudus riigis rekordilisele tasemele. Hispaania tööjõulisest elanikkonnast oli märtsi seisuga ametlikult ilma tööta 24,4 protsenti ehk 5 639 500 inimest.
 Hollandis jättis Haagi ringkonnakohus jõusse seaduse, mis keelab välisturistidele kanepit müüvate kohvikute külastamise. Keeld jõustub Hollandi lõunaosa provintsides mais 2012 ja laieneb 2012. aasta lõpuks üle riigi.
 Malawi president Joyce Banda vabastas ametist oma poliitilise rivaali, riigi endise presidendi Bingu wa Mutharika venna välisminister Peter Mutharika.
 Rumeenia parlament avaldas umbusaldust peaminister Mihai Răzvan Ungureanu valitsuskabinetile, seda toetas 460-liikmelises parlamendis 235 saadikut. President Traian Băsescu tegi uue valitsuse moodustamise ülesandeks Sotsiaaldemokraatliku Partei esimehele Victor Pontale. 
 Tšehhi parlamendis võitis peaminister Petr Nečase valitsuskabinet häältega 105:93 toimunud usaldushääletuse. 
 Ukraina idaosas Dnipropetrovski linnas toimus kesklinna trammipeatuses ja suure külastatavusega kino lähistel kokku neli plahvatust, milles sai vigastada kokku 27 inimest.
 Eesti kultuuriminister Rein Lang avas Soomes Kuopios Eesti aukonsulaadi
 Roostal lõppesid XXVI Kõrgemad Riigikaitsekursused. Lõpetamisel osales ka peaminister Andrus Ansip.

28. aprill

 Egiptuses asutas poliitik ja diplomaat Muḩammad al-Barāda‘ī uue erakonna, mis hakkas kandma Konstitutsioonipartei nime.
 Indias mõisteti altkäemaksude võtmise eest neljaks aastaks vangi riigi ühe suurima erakonna Bharatiya Janata Partei endine esimees Bangaru Laxman. 
 Mali sõjaväe esindaja, hiljutise sõjaväelise riigipöörde juht Amadou Sanogo lükkas tagasi Lääne-Aafrika Riikide Majandusühenduse kava saata riiki demokraatiale üleminekut tagama 3000 Majandusühenduse liikmesriikide sõdurit.
 Venemaa president Dmitri Medvedev rahuldas Jaroslavli oblasti kuberneri Sergei Vahrukovi ja Permi krai kuberneri Oleg Tširkunovi tagasiastumispalved. Jaroslavli oblasti kuberneri kohusetäitjaks sai Sergei Jastrebov, Permi krai kuberneri kohusetäitjaks Viktor Basargin.
 Eesti majandus- ja kommunikatsiooniminister Juhan Parts alustas 3. maini kestnud visiiti Omaanis.
 Eesti president Toomas Hendrik Ilves osales Rakverele metsapealinna nimetuse andmise tseremoonial.

29. aprill

 Austrias Viini lähistel leiti Doonau jõest Liibüa endise pea- ja naftatööstusministri, 69-aastase Shukrī Ghānimi vägivallatunnusteta laip. 
 Egiptuse parlament peatas nädalaks töö, et protesteerida sellega riiki valitseva Relvajõudude Ülemnõukogu tegevuse vastu, kes keeldub ametist vabastamast praegust valitsust ja asendamast seda valitsuskabinetiga, kus islamistlikul Muslimi Vennaskonnal oleks enamus.
 Hispaania pealinnas Madridis toimus kümnete tuhandete osavõtjatega meeleavaldus valitsuse eelarvekärbete vastu tervishoiu ja hariduse valdkonnas.
 Jaapani peaminister Yoshihiko Noda alustas ametlikku visiiti Ameerika Ühendriikides.
 Nigeeria põhjaosas Kano linnas korraldati pühapäevase jumalateenistuse ajal rünnak Bayero ülikoolile. Ülikooli kampuses plahvatas pomm, seejärel avasid relvastatud isikud tule. Hukkus vähemalt 16 inimest, veel 6 inimest viidi raskete vigastustega haiglasse.
 Uganda armee süüdistas Sudaani valitsust Joseph Kony juhitava relvarühmituse Issanda Vastupanuarmee toetamises ja relvastamises. Süüdistuse tingis Sudaani vormis ja Sudaani armee relvastust kandva Issanda Vastupanuarmee võitleja tabamine.
 Venemaal määras kohus koduaresti Primorje krai seadusandliku kogu esimehe Jevgeni Ovetškini, kes politseiuurimise andmetel omastas 2008. aastal eraettevõttelt ebaseaduslikult vähemalt 38 miljoni rubla väärtuses naftatooteid.
 Ühinenud Rahvaste Organisatsiooni peasekretär Ban Ki-moon alustas kolmepäevast ametlikku visiiti Birmas.

30. aprill

 Ameerika Ühendriikides sai New Yorgi kõrgeimaks ehitiseks Maailma Kaubanduskeskuse kaksiktornide asukohale rajatav One World Trade Center, mis ületas kohaliku aja järgi kella 14 paiku 381 meetri piiri.
 Euroopa Komisjoni president José Manuel Durão Barroso ja inimõiguste volinik Viviane Reding teatasid oma boikotist Ukrainas toimuvatele 2012. aasta Euroopa meistrivõistlustele jalgpallis, põhjendades seda vanglakaristust kandva ekspeaminister Julija Tõmošenko kohtlemisega. 
 Lääne-Aafrika Riikide Majandusühendus kehtestas Guinea-Bissau sõjaväelise hunta vastu majandussanktsioonid, sest hunta keeldus tagamast 12 kuu jooksul võimu üleandmist demokraatlikult valitud tsiviilvalitsusele.
 Mali pealinnas Bamakos puhkesid relvastatud kokkupõrked sõjaväehuntat toetatavate ja selle vastaste väeüksuste vahel. Kokkupõrked kestsid kaks päeva ja lõppesid hunta poolehoidjate võiduga. Hukkus 14 inimest.
 Tšehhi president Václav Klaus teatas, et loobub seoses Ukraina ekspeaminister Julija Tõmošenko kohtlemisega kavandatud ametlikust visiidist Ukrainasse. Hiljem teatasid Ukraina võimud, et osalemisest Kesk-Euroopa riigipeade tippkohtumisel Jaltas on lisaks Saksamaa ja Tšehhi presidentidele teatanud ka Austria, Itaalia ja Sloveenia riigipead.
 Eesti gümnaasiumites toimus esmakordselt uuendatud kujul emakeele riigieksam, kus lisaks traditsioonilisele kirjandi kirjutamisele kontrolliti ka abiturientide tekstist arusaamise oskusi. Lisaks gümnaasiumiõpilastele sooritasid uue eksami ka mitmed Haridus- ja Teadusministeeriumi ametnikud eesotsas minister Jaak Aaviksooga.
 XII Riigikogu kultuurikomisjon nimetas Eesti Rahvusringhäälingu nõukogu uuteks liikmeteks Paavo Nõgese, Agu Uudelepa ja Mart Luige. Nõukogust lahkuvad seoses viieaastase ametiaja täitumisega Hagi Šein, Andres Jõesaar ja Ela Tomson. Nõukogu liikmete vahetus toimub 8. mail.
 Tartus Dorpati konverentsikeskuses toimus Eesti filmi 100. aastapäevale pühendatud auhinnagala.
 Tallinnas Nõmmel tegutseva Tallinna Munitsipaalperearstikeskuse uueks juhiks valiti lastearsti haridusega Kristel Amjärv, kes asub uuel ametikohal tööle alates 14. maist.

 2012-04